Solidariteit hof toe oor verpleegster se plasingArgieffoto Die vakbond Solidariteit het vandeesweek gesê hy is van plan om Dinsdag ŉ dringende aansoek in die arbeidshof te bring nadat een van sy lede glo verkeerdelik deur die departement van gesondheid as studenteverpleegster in plaas van professionele verpleegster geplaas is vir haar verpligte gemeenskapsdiens. Solidariteit beweer die departement weier volstrek om die probleem reg te stel hoewel dit reeds telkemale onder hul aandag gebring is. Anton van der Bijl, hoof van arbeidsregsdienste by Solidariteit, wys daarop dat die departement wetlik verplig word om verpleegsters korrek te plaas vir hul gemeenskapsdiens wat die verpleegsters verplig is om te verrig. Van der Bijl sê die betrokke verpleegster ontvang sedert Januarie vanjaar ŉ studentesalaris hoewel haar dienskontrak stipuleer dat sy as professionele verpleegster aangestel is en ook die dienooreenkomstige take uitvoer. “Op verdere navraag is daar aan haar gestel dat daar nie poste vir professionele verpleegsters beskikbaar is nie en dat die departement nie oor die nodige geld vir die poste beskik nie,” sê hy. “Hierdie nalatigheid, indien onaangespreek, kan ŉ wesenlike impak op haar toekoms as verpleegkundige hê aangesien sy na afloop van haar gemeenskapsdienstydperk nie sal kan registreer nie, om nie eens te praat van die finansiële impak wat dit reeds vanjaar op haar gehad het nie,” het Van der Bijl verduidelik. “Ons sit hier met ŉ geval waar ŉ jong persoon alles in haar vermoë doen om ŉ waardevolle bydrae tot die samelewing te maak, net om deur die departement van gesondheid gekniehalter te word. Terwyl gelde bewerkstellig word ten einde die staat se verkiesingspolitiek te befonds, gaan Jan Alleman dood weens ŉ tekort aan bevoegde verplegingspersoneel.” Van der Bijl het gesê die publiek “is siek en sat” vir onbekwame regeringsdepartemente. “Ons sal onverpoosd veg vir geregtigheid vir mediese beamptes, en om te sorg dat die departement van gesondheid voldoen aan hul statutêre verpligtinge om hierdie beamptes behoorlik te plaas vir hul gemeenskapsdiensjare.” Die aansoek sal na verwagting Dinsdag om 10:00 in die arbeidshof in Johannesburg aangehoor word.